**Note informative cu privire la punctele de pe ordinea de zi a Adunării Generale Extraordinare a Acționarilor programată pentru 7/8 martie 2022**

1. **Aprobarea majorării capitalului social**

Având în vedere punctul 1 din cadrul ordinii de zi a Adunării Generale Extraordinare a Acționarilor AROBS TRANSILVANIA SOFTWARE SA, convocată pentru 7 martie 2022, respectiv “Aprobarea majorării capitalului social cu suma de 45.569.749,40 RON”, Consiliul de Administrație al AROBS TRANSILVANIA SOFTWARE SA propune acționarilor, spre aprobare:

* Aprobarea majorării capitalului social cu suma de 45.569.749,40 RON (reprezentând prime de emisiune) de la valoarea actuală de 45.569.749,40 RON la valoarea de 91.139.498,8 RON prin emisiunea unui număr de 455.697.494 acțiuni noi cu o valoare nominală de 0,1 RON/acțiune ("Majorarea de Capital Social") care vor fi alocate gratuit acționarilor Societății înregistrați în registrul acționarilor ținut de Depozitarul Central - S.A. la data de înregistrare (fiecare acționar va primi gratuit un număr de o acțiune nou emisa pentru fiecare acțiune deținută la data de înregistrare), prin încorporarea primelor de emisiune.

**În preocuparea continuă de a construi o relație solidă, cu adevărat partenerială cu cu acționarii săi, precum și din dorința de a implementa cele mai bune practici pe piața de capital, societatea va recompensa investitorii prin acordarea de acțiuni gratuite. Se urmărește și creșterea lichidității acțiunilor pe Bursa de Valori București, care are ca scop creșterea profilului de emitent pe piața AeRO.**

1. **Stabilirea datelor de înregistrare, ex-date și data plății**

În conformitate cu articolul 86 alineatul (1) al Legii nr. 24/2017 privind emitenţii de instrumente financiare şi operaţiuni de piaţă, Data de Înregistrare este data calendaristică ce serveşte la identificarea acţionarilor care urmează a beneficia de dividende sau de alte drepturi şi asupra cărora se răsfrâng efectele hotărârilor adunării generale a acţionarilor.

Această data va fi stabilită în cadrul adunării generale a acţionarilor şi va fi ulterioară cu cel puţin 10 zile lucrătoare datei adunării generale a acţionarilor. În conformitate cu articolul 2 alineatul (2) litera l) din Regulamentul Autorităţii de Supraveghere Financiară nr. 5/2018 privind emitenţii de instrumente financiare şi operaţiuni de piaţă, Ex – Date este data anterioară datei de înregistrare cu un ciclu de decontare minus o zi lucrătoare, de la care instrumentele financiare obiect al hotărârilor organelor societare se tranzacţionează fără drepturile care derivă din respectiva hotărâre.

În conformitate cu articolul 2 alineatul (2) litera h) din Regulamentul Autorităţii de Supraveghere Financiară nr.5/2018 privind emitenţii de instrumente financiare şi operaţiuni de piaţă, data plăţii este data calendaristică expres specificată, respectiv zz/ll/an, la care rezultatele unui eveniment corporativ, aferente deţinerii de instrumente financiare, sunt datorate, respectiv la care trebuie realizată debitarea si/sau creditarea de sume de bani si/sau instrumente financiare.

În conformitate cu articolul 178 alineatul (4) din Regulamentul Autorităţii de Supraveghere Financiară nr. 5/2018 privind emitenţii de instrumente financiare şi operaţiuni de piaţă, “in cazul evenimentelor corporative ale căror rezultate sunt instrumente financiare, adunarea generală a acţionarilor stabileşte data plăţii în ziua lucrătoare ulterioară datei de înregistrare, aceasta din urmă stabilindu-se cu luarea în considerare inclusiv a termenelor legale necesare înregistrării evenimentului la ORC şi A.S.F.”.

Conform cerinţelor legale mai sus menţionate, precum şi ale articolul 176, alineatul (1) din Regulamentul nr. 5/2018 prevede că odată cu aprobarea unui eveniment corporativ, se vor stabili şi detaliile referitoare la desfăşurarea respectivului eveniment, inclusiv, după caz, ex date, data de înregistrare si data platii.

Având în vedere punctul 2 din cadrul ordinii de zi a Adunării Generale Extraordinare a Acționarilor AROBS TRANSILVANIA SOFTWARE SA, convocată pentru 7 martie 2022, Consiliul de Administrație al AROBS TRANSILVANIA SOFTWARE SA propune acționarilor, spre aprobare:

În vederea și sub condiția aprobării punctului 1 de pe ordinea de zi AGEA, stabilirea datei de:

1. 28.04.2022 ca dată de înregistrare pentru identificarea acționarilor asupra cărora se răsfrâng efectele hotărârii nr. 1 de mai sus, de pe ordinea de zi AGEA, în conformitate cu prevederile art. 87 (1) din Legea 24/2017;
2. 27.04.2022 ca “ex-date” calculată în conformitate cu prevederile art. 2 alin. (2) lit. (l) din Regulamentul nr. 5/2018;
3. 29.04.2022] ca data plății calculată în conformitate cu prevederile art. 178 alin. (4) din Regulamentul nr. 5/2018.
4. Autorizarea Consiliului de Administrație pentru a ajusta detaliile planurilor de stimulare a angajaților și a managementului implementate de Societate și active în prezent, precum și pentru a ajusta aranjamentele contractuale existente cu beneficiarii acestor planuri

Autorizarea Consiliului de Administrație in vederea continuarii de catre societate a implementarii programul de alocare a acțiunilor (de tip „stock option plan”) pentru angajați, program care reflectă una din direcțiile strategice ale companiei, definite caStrategie de motivare și fidelizare a angajaților prin adoptarea de opțiuni în vederea unei co-interesări a angajaților în bunul mers al companiei prin mecanismul financiar de tip ”stock option plan” .

Este o practică uzuală în companiile tehnologice din Europa de Vest și America, astflel societatea se aliniază unor practici încă noi în România, întărind încă odată sloganul AROBS: European by Birth, International by Culture.

Având în vedere punctul 3 din cadrul ordinii de zi a Adunării Generale Extraordinare a Acționarilor AROBS TRANSILVANIA SOFTWARE SA, convocată pentru 7 martie 2022, Consiliul de Administrație al AROBS TRANSILVANIA SOFTWARE SA propune acționarilor, spre aprobare:

* Autorizarea Consiliului de Administrație pentru a ajusta detaliile planurilor de stimulare a angajaților și a managementului implementate de Societate și active în prezent, precum și pentru a ajusta aranjamentele contractuale existente cu beneficiarii acestor planuri, astfel încât să se țină cont de efectele majorării de capital social propuse la punctul nr. 1 de mai sus, după cum este cazul.

1. **Modificarea Actului Constitutiv al Societății**

Având în vedere punctul 4 din cadrul ordinii de zi a Adunării Generale Extraordinare a Acționarilor AROBS TRANSILVANIA SOFTWARE SA, convocată pentru 7/8 martie 2022, Consiliul de Administrație al AROBS TRANSILVANIA SOFTWARE SA propune acționarilor, spre aprobare actualizarea Actului Constitutiv cu modificarile privind majorarea capitalului social de la pct. 1 din AGEA si actualizarea cu datele de inmatriculare ale noului Auditor si ale reprezentaului legal a acestuia potrivit Hot. AGOA din data de 7/8 martie 2022.

Deasemenea Actul Constitutiv al societatii se va actualiza cu eliminarea pct 10.3 din Actul Constitutiv anterior, eliminare care a fost solicitata de catre BVB in momentul aprobarii tranzactionarii la Bursa a societatii Arobs Transilvania Software SA.

1. **Împuternicirea Consiliului de Administrație al Societății pentru a derula Majorarea de Capital Social, precum și pentru a întocmi și a semna oricare și toate documentele necesare Majorării de Capital Social, inclusiv pentru actualizarea Actului Constitutiv al Societății.**

În conformitate cu articolul 131 alineatul (4) din Legea Societăților nr. 31/1990, pentru a fi opozabile terţilor, hotărârile adunărilor generale ale acţionarilor trebuie depuse la Oficiul Registrului Comerţului. Depunerea trebuie făcută în termen de 15 zile de la data la care aceste hotărâri au fost aprobate, pentru a fi înregistrate în evidenţele Registrului Comerţului şi publicate în Monitorul Oficial al României, Partea a IV-a. De asemenea, acţionarii vor fi informaţi cu privie la hotărârile Adunării Generale Ordinare a Acţionarilor prin intermediul website-ului societăţii (arobs.com și arobsgrup.ro) şi prin intermediul Bursei de Valori Bucureşti

1. **Aprobarea încheierii de către administratorii societăƫii a actelor de dobândire, înstrăinare, schimb sau de constituire în garanţie a unor active din categoria activelor imobilizate ale societăţii, a căror valoare depăşeşte, individual sau cumulat, pe durata unui exerciţiu financiar, 20% din totalul activelor imobilizate, pe parcursul anului 2022.**

În conformitate cu Memorandumul de listare care se poate consulta la adresa <https://arobs.com/arobs-for-investors/>, ***societatea își propune direcții stratgice pentru creșterea afacerii, prin diversificare concentrică bazată pe cercetare și inovare***, ***dezvoltare de noi zone de expertize*** și ***integrare pe orizontală*** în ariile în care companie este deja prezentă prin aplicarea următoarelor măsuri (dezvoltare anorganică): Achiziții de jucători existenți care operează în aceeași industrie, care pot permite sinergii și sunt ușor de integrat, cu un EBITDA solid.

Astfel, în ceea ce privește aceste direcții strategice, consiliul de administrație va avea nevoie de rapiditate în procesul de luare a deciziilor având în vedere procesele complexe care pot avea loc în cazul achizițiilor, extinderilor pe piețe diverse sau dezvoltarea de noi expertize și soluții.

1. În vederea și sub condiția aprobării punctului 6 de pe ordinea de zi AGEA, **aprobarea împuternicirii membrilor Consiliului de Administrație, cu posibilitatea de subdelegare, de a efectuate toate și oricare acte necesare, în vederea identificării modului de efectuare a investiției, inclusiv demararea negocierilor cu potențiali parteneri comerciali, semnarea de acte, contracte și alte documente similare, reprezentarea Societății în fața oricăror organe, instituții și/sau autorități publice abilitate și competente, precum și altele asemenea.**
2. **Aprobarea datei de 23.03.2022 ca dată de înregistrare și a datei de 22.03.2022 ca ex-date pentru identificarea acționarilor asupra cărora se vor răsfrânge efectele hotărârilor adoptate de către AGEA, cu excepția punctului 1 de pe ordinea de zi AGEA**, datele relevante aferente acestui punct fiind stabilite în cadrul punctului 2 de pe ordinea de zi AGEA.

Data de înregistrare și ex-date sunt propuse în conformitate cu prevederile Legii nr. 24/2017 privind emitenții de valori financiare și operațiuni de piață și a Regulamentului Autorității de Supraveghere Financiară nr. 5/2018 privind emitenții de valori financiare și operațiuni de piață.

1. **Împuternicirea Președintelui Consiliului de Administrație pentru a semna în numele acționarilor hotărârile AGEA și pentru a îndeplini orice act sau formalitate cerute de lege pentru înregistrarea hotărârilor AGEA**. Președintele Consiliului de Administrație poate delega toate sau o parte din puterile conferite mai sus oricărei/oricăror persoane competente pentru a îndeplini acest mandat.

În conformitate cu articolul 131 alineatul (4) din Legea Societăților nr. 31/1990, pentru a fi opozabile terţilor, hotărârile adunărilor generale ale acţionarilor trebuie depuse la Oficiul Registrului Comerţului. Depunerea trebuie făcută în termen de 15 zile de la data la care aceste hotărâri au fost aprobate, pentru a fi înregistrate în evidenţele Registrului Comerţului şi publicate în Monitorul Oficial al României, Partea a IV-a. De asemenea, acţionarii vor fi informaţi cu privie la hotărârile Adunării Generale Extraordinare a Acţionarilor prin intermediul website-ului societăţii (arobs.com și arobsgrup.ro) şi prin intermediul Bursei de Valori Bucureşti.

Având în vedere punctul 9 din cadrul ordinii de zi a Adunării Generale Extraordinare a Acționarilor AROBS TRANSILVANIA SOFTWARE SA, convocată pentru 7 martie 2022, respectiv “Împuternicirea Președintelui Consiliului de Administrație pentru a semna în numele acționarilor hotărârile AGEA și pentru a îndeplini orice act sau formalitate cerute de lege pentru înregistrarea hotărârilor AGEA, inclusiv modificarea si semnarea actului constitutiv”, Consiliul de Administrație al AROBS TRANSILVANIA SOFTWARE SA propune acționarilor, spre aprobare:

* Împuternicirea Președintelui Consiliului de Administrație pentru a semna în numele acționarilor hotărârile AGEA și pentru a îndeplini orice act sau formalitate cerute de lege pentru înregistrarea hotărârilor AGEA, inclusiv modificarea si semnarea actului constitutiv.
* Președintele Consiliului de Administrație poate delega toate sau o parte din puterile conferite mai sus oricărei/oricăror persoane competente pentru a îndeplini acest mandat.

Președintele Consiliului de Administrație

Voicu Oprean